b'\n_START_ARTICLE_\nJean A. Duquette\n_START_PARAGRAPH_\nJean (my\xc3\xb6s John) Alfred Duquette (15. maaliskuuta 1853 Oswego, New York, Yhdysvallat \xe2\x80\x93 10. toukokuuta 1902 Montreal, Kanada) oli kanadalaistunut viulisti, alttoviulisti ja musiikkipedagogi. Saavuttuaan Montrealiin vuoden 1865 paikkeilla h\xc3\xa4n opiskeli vuosina 1865\xe2\x80\x931871 viulunsoittoa Jules Honen johdolla. Seuraavat kaksi vuotta h\xc3\xa4n vietti Bostonin konservatoriossa, josta sai diplominsa._NEWLINE_Duquette opetti eri opinahjoissa viulun-, pianon- ja mandoliininsoittoa sek\xc3\xa4 s\xc3\xa4est\xc3\xa4mist\xc3\xa4. H\xc3\xa4nen oppilaidensa joukossa olivat Albert Chamberland ja Camille Couture. Duquette oli ensimm\xc3\xa4inen viulisti jousikvartetissa, jonka perustivat vuonna 1890 h\xc3\xa4nen kanssaan viulisti Isaac Silverstone, alttoviulisti Cathcart Wallace ja sellisti Louis Charbonneau. Duquette oli mukana perustamassa Montrealin sinfoniaorkesteria, jossa h\xc3\xa4n soitti alttoviulistien sektiossa. H\xc3\xa4n toimi orkesterin puheenjohtajana vuosina 1894\xe2\x80\x931896. H\xc3\xa4n oli my\xc3\xb6s Montrealin musiikkiliiton puheenjohtaja. Vuosina 1899\xe2\x80\x931901 h\xc3\xa4n osallistui kamarimusiikkikonsertteihin, joissa h\xc3\xa4n esiintyi kvartetissa Otto Zimmermannin, Herbert Spencerin ja Charbonneaun kanssa. _NEWLINE_Kes\xc3\xa4kuussa 1878 Duquette meni naimisiin pianisti-laulaja Cord\xc3\xa9lia Lavall\xc3\xa9en kanssa, joka oli Calixa Lavall\xc3\xa9en sisko. Duquetten ja h\xc3\xa4nen vaimonsa tyt\xc3\xa4r Blanche Duquette oli pianisti, joka meni vuonna 1900 naimisiin musiikkikriitikko Gustave Comten kanssa. Jean A. Duquetten veli oli Ellsworth Duquette, ja h\xc3\xa4nen poika oli Raoul Duquette.'